
1. Atentatele teroriste din Spania

 

Potrivit analiştilor şi experţilor, atentatele de la Madrid demonstrează că atacurile de la 11 septembrie 2001 au ajuns să impună noi standarde de violenţă pentru terorişti, fie că e vorba de islamişti sau de membri ai unor grupări europene radicale. Atentatele de la 11 martie 2004 - care s-au produs simultan şi s-au soldat cu sute de morţi şi răniţi - sunt genul de incident de care poliţia europeană şi serviciile de spionaj se tem încă de după evenimentele de la 11 septembrie 2001 din SUA. Deocamdată, guvernul spaniol atribuie responsabilitatea acestor atacuri organizaţiei separatiste ETA, lucru de natură să-i liniştească pe experţii din alte state. 

Anchetatorii spanioli presupun că atentatele au fost comise de ETA sau de o facţiune a sa, care a abandonat tacticile tradiţionale pentru a comite atentate spectaculoase înaintea alegerilor legislative. Spre deosebire de modul de acţiune al ETA, atentatele de la Madrid nu au fost anunţate anterior şi nu au vizat anumite ţinte. Bombele au fost sincronizate pentru a exploda concomitent în patru garnituri de tren diferite, ca în cazul atacurilor comise de Al-Qaeda. Singurul lucru care a lipsit, potrivit analiştilor, din modalitatea de acţiune a grupării lui Ossama ben Laden a fost acela că atentatele nu au vizat o ţintă strategică. 

Experţii în terorism nu au exclus nici posibilitatea ca atentatele de la Madrid să fi fost comise de Al-Qaeda. Gruparea lui Ossama ben Laden, care are mai multe celule pe teritoriul spaniol, ar fi putut sancţiona astfel Spania pentru sprijinul acordat Statelor Unite în timpul războiului din Irak. Chiar dacă reţeaua Al-Qaeda nu a reuşit să transfere jihad-ul în Europa de Vest, tacticile acestei grupări au fost importate de extremiştii europeni. Experţii în terorism apreciază că Europa se confruntă în prezent cu un lucru extrem de grav: un aranjament internaţional între extremişti, care-şi copiază metodele, îşi furnizează unii altora arme şi îşi coordonează atacurile împotriva ţintelor comune. Atentatele de la Madrid stârnesc temeri privind o escaladă a acţiunilor teroriste pe teritoriul european, care ar putea afecta cu precădere căile ferate. "Este un fenomen îngrijorător. (...) După atentatele de la 11 septembrie, toate grupările teroriste, inclusiv cele care au obiective mai discrete şi mai rezonabile, ar putea ajunge la concluzia că, pentru a-şi impune punctul de vedere, trebuie să comită la fel de multe asasinate în masă ca şi islamiştii", a declarat Bruce Hoffman, expert în terorism în cadrul Institutului "RAND Corporation".

Preşedintele Comisiei Europene, Romano Prodi, a precizat că atentatele de la Madrid arată că bilanţul războiului din Irak este negativ, deoarece terorismul este mai puternic în prezent decât în urmă cu un an. "Este clar că nu se rezolvă prin forţă conflictul cu teroriştii. Să ne amintim că suntem după un an de la declanşarea războiului din Irak. Bilanţul este negativ. El este în Irak şi în afara Irakului: Istanbul, Moscova, Madrid. Terorismul care trebuia oprit prin acest război este infinit mai puternic în prezent decât în urmă cu un an", a declarat R. Prodi. 

Subliniind că "întreaga Europă se simte atacată", R. Prodi a prezentat posibilitatea înfiinţării unui post de Comisar european pentru lupta împotriva terorismului. "Acest fenomen ne obligă la o acţiune comună a ţărilor europene de a pune la punct o strategie şi mijloace pentru a reacţiona. De la Madrid ne parvine o cerere explicită a populaţiei pentru ca Europa să asigure protecţia şi securitatea. Discutăm deja ideea de a avea un comisar pentru lupta împotriva terorismului", a afirmat şeful executivului Uniunii Europene, subliniind că "răspunsul european trebuie să fie mai complex decât cel al Statelor Unite ale Americii". 

Experţii ONU au avertizat, la 11 martie a.c., în cursul unei conferinţe privind lupta antiteroristă, că nici un stat din lume nu se mai poate considera la adăpost în faţa terorismului. "Atentatele din 11 septembrie au schimbat istoria lumii, iar terorismul este flagelul secolului XXI", a declarat preşedintele Comitetului ONU de luptă împotriva terorismului, spaniolul Inocencio Arias. El a apreciat că o mai bună cooperare internaţională ar fi redus şansele de reuşită ale atentatelor de la Madrid. "Nu sunt sigur că o astfel de cooperare ar fi împiedicat atacurile. Dar ar fi fost de ajutor. Cu o mai bună cooperare internaţională, atacurile teroriste ar putea fi dejucate în 49 din 50 de cazuri", a adăugat I. Arias. El a cerut tuturor ţărilor să ratifice şi să aplice cele 12 convenţii ONU privind terorismul, adăugând că, după 11 septembrie, numărul ţărilor care au ratificat documentele a crescut semnificativ. I. Arias a apreciat însă că multe ţări au întârziat, din motive financiare, aplicarea măsurilor antiteroriste. "Circa 50 de ţări sunt în întârziere şi credem că au nevoie de asistenţă. Dar dacă voi considera că o anumită ţară nu cooperează deoarece nu doreşte acest lucru, o voi nominaliza", a avertizat oficialul spaniol. 

Directorul Biroului ONU pentru lupta împotriva drogurilor şi a criminalităţii, italianul Antonio Maria Costa, a cerut, la rândul său, o mai bună cooperare internaţională în domeniul luptei împotriva finanţării reţelelor teroriste. "Atentatele ne reamintesc cât de important este, pentru comunitatea internaţională în ansamblul său, să strângem rândurile", a spus el. 

Experţii care au participat la conferinţă au apreciat că autorii atentatelor de la Madrid nu au avut nevoie de o finanţare importantă, fiind foarte probabil ca explozibilii folosiţi să fi fost furaţi.

*

Anchetatorii spanioli investighează o eventuală cooperare între organizaţia separatistă bască ETA şi Al-Qaeda, a declarat, la 14 martie a.c., ministrul spaniol al Afacerilor Externe, Ana Palacio. "Aş spune că totul este posibil în această lume a tenebrelor. Nu ştiu cum acţionează teroriştii, dar este o posibilitate", a afirmat Ana Palacio, referindu-se la o eventuală colaborare între ETA şi Al-Qaeda. "În perioada pre-electorală, am fost în măsură, de trei ori, să împiedicăm masacre ce urmau să fie comise de ETA", a precizat ministrul spaniol, adăugând că "în ajunul Crăciunului (...), ETA a încercat să comită un atac terorist care prezenta aceleaşi caracteristici". 

Pe de altă parte, un anchetator angajat de familiile victimelor de la 11 septembrie 2001, Jean-Charles Brisard, a afirmat că numele unuia dintre marocanii arestaţi în Spania a apărut în interceptările conversaţiilor dintre membrii unei celule spaniole a Al-Qaeda, care a participat la pregătirea atentatelor din Statele Unite. Jean-Charles Brisard susţine că numele lui Mohamed Chaoui a fost citat într-o conversaţie între Abdulak al Magrebi şi Barakat Yarkas, considerat responsabil al "celulei Al-Qaeda în Spania". 

Ministrul spaniol de interne, Angel Acebes a declarat că cei cinci suspecţi vor fi investigaţi în cadrul legii antiteroriste spaniole. "Am cerut aplicarea legii antiteroriste şi solicitarea noastră a fost acceptată, ceea ce va permite anchetatorilor să-şi continue munca", a afirmat el. Legea antiteroristă permite menţinerea în arest a suspecţilor. "Va fi o anchetă complexă şi îndelungată", a declarat ministrul.

*

Conform unui bilanţ elaborat pe baza datelor furnizate de diferite ambasade din Spania, un număr de 39 de străini de 13 naţionalităţi au murit în atentatele comise la 11 martie, la Madrid. Printre cele 200 de victime, pe lângă spanioli, se află 12 persoane din România, 4 din Polonia, câte una din Franţa şi Bulgaria. De asemenea, şi-au pierdut viaţa 17 cetăţeni latino-americani - cinci ecuadorieni, trei peruani, trei columbieni, doi cetăţeni din Honduras, un cubanez, doi dominicani şi un chilian. În plus, au fost identificate şi victime din ţări africane: un cetăţean din Guineea Bisau şi trei marocani.

 

2. Alegerile parlamentare din Spania

 

La 14 martie a.c., aproximativ 34,57 de milioane de cetăţenii spanioli au votat în cadrul alegerilor legislative, guvernul spaniol fiind pus într-o situaţie deosebit de dificilă de masacrul comis la 11 martie, la Madrid. Alegătorii au fost chemaţi la urne pentru a desemna o parte a Senatului şi întreaga Cameră a Deputaţilor, care îl vor alege pe succesorul premierului Jose Maria Aznar, acesta declarând că doreşte să se retragă, după 15 ani de activitate, de pe scena politică. 

Până în ziua atentatelor teroriste, Partidul Popular (PP), condus de Jose Maria Aznar, era considerat favorit, depăşind în sondajele preelectorale Partidul Socialist Muncitoresc spaniol (PSOE). Principalele formaţiuni politice participante la alegerile legislative erau creditate cu 80% din intenţiile de vot ale electoratului, celelalte opţiuni repartizându-se între coaliţia formată în jurul comuniştilor, Izquierda Unida (IU) şi partidele naţionaliste, principalele fiind cele basce şi catalane. Însă atentatele de la Madrid, soldate cu 200 de morţi şi aproape 1.500 de răniţi, au determinat apariţia unui nou element - impactul actelor teroriste asupra electoratului. 

Mii de spanioli au participat la manifestaţii, solicitând să fie informaţi despre autorii reali ai atentatelor, cel mai grav suferit de Spania în întreaga sa istorie şi cel mai sângeros din Europa după atentatul de la Lockerbie, din decembrie 1988. Manifestanţii au petrecut noaptea de dinaintea alegerilor în faţa sediului din Madrid al Partidului Popular, scandând slogane ostile Guvernului, acuzat de manipulare pentru că a susţinut ferm ipoteza ETA, în pofida faptului că organizaţia separatistă bască a negat orice responsabilitate în comiterea atentatelor, iar reţeaua teroristă Al-Qaeda le-a revendicat în două rânduri în mesajul semnat "Brigăzile Abu Hafs al Masri/Al Qaeda". Comisia care se ocupă cu supravegherea alegerilor legislative a transmis Parchetului o plângere depusă de PP, potrivit căreia manifestaţia a exercitat presiuni asupra alegătorilor. ETA a negat din nou, într-un comunicat transmis mass-media, înainte de deschiderea urnelor, orice responsabilitate în legătură cu atentatele de la Madrid. Înainte de această nouă dezminţire din partea ETA, a doua în decurs de două zile, o nouă revendicare Al-Qaeda, precum şi arestarea a trei marocani au consolidat ipoteza atentatelor islamiste, în cadrul anchetei referitoare la masacrul comis la 11 martie. "Guvernul se află într-o situaţie delicată, în pline alegeri legislative, din cauza modului de gestionare a crizei şi pentru că ancheta referitoare la masacru îl obligă pe Jose Maria Aznar să se confrunte cu decizia sa cea mai controversată: implicarea Spaniei în războiul din Irak", sublinia publicaţia "El Mundo". 

Starea de şoc ulterioară atentatelor, care au umbrit campania electorală, precum şi cele două revendicări din partea Al-Qaeda, au condus, potrivit analiştilor, la o mobilizare de excepţie a electoratului de stânga. Atentatele de la Madrid au readus în prim plan decizia lui Jose Maria Aznar de a se alătura Administraţiei americane în conflictul irakian, în pofida opoziţei populaţiei spaniole. 

Potrivit rezultatelor finale, socialiştii au câştigat alegerile parlamentare. Partidul Socialist Muncitoresc spaniol a obţinut 42,6% din voturi şi va deţine 164 dintre cele 350 de locuri din Parlament, iar Partidul Popular a fost votat de 37,6% dintre spanioli, urmând să ocupe 148 de locuri în legislativul spaniol. 

A treia formaţiune politică din Spania, Izquierda Unida (IU), a obţinut 5% din voturi, ocupând 5 locuri în Parlament. IU ar putea fi un posibil aliat al socialiştilor, dar la guvernare ar putea participa şi naţionaliştii moderaţi basci, regionaliştii din Insulele Canare, ori separatiştii catalani. Naţionaliştii moderaţi catalani din Convergencia i Unio (CIU) au obţinut doar 3,2% din voturi şi 10 locuri în Parlament. În schimb, separatiştii catalani din Esquerra Republicana de Catalunya (ERC) au obţinut 2,5% din sufragii şi 8 locuri în Parlament. Partidul Naţional Basc a fost votat de 1,6% dintre spanioli, păstrându-şi cele 7 locuri din Parlament obţinute în anul 2000. Regionaliştii din Insulele Canare (Coalicion Canaria) vor avea doar 3 reprezentanţi în Parlamentul de la Madrid.

"Este clar că societatea spaniolă se află în stare de şoc", a afirmat Eduardo Zaplana, purtătorul de cuvânt al Guvernului după anunţarea rezultatelor. La rândul său, liderul socialist, Jose Luis Rodriguez Zapatero, a precizat că prioritatea sa va fi combaterea terorismului, anunţând că Spania va retrage trupele spaniole din Irak până la 30 iunie a.c.

Analiştii apreciază că intenţia Spaniei de a-şi retrage militarii din Irak constituie o lovitură politică pentru coaliţia condusă de Statele Unite şi influenţează poziţia altor ţări implicate, cum ar fi Italia şi Polonia, fără să afecteze, însă, în viitorul apropiat, dispozitivul militar de pe teren. "Militarii spanioli aflaţi în Irak se vor întoarce acasă la 30 iunie, data prevăzută pentru transferul suveranităţii", a declarat noul premier Jose Luis Rodriguez Zapatero, precizând că anunţul oficial va fi făcut la 2 aprilie. 

"Impactul este unul politic: este vorba despre prima schimbare semnificativă în cadrul efortului depus pentru internaţionalizarea prezenţei americane în Irak", a declarat Joost Hiltermann, expert al Institutului de cercetare International Crisis Group, de la Bruxelles. 

"Lovitura este, în primul rând, politică", a afirmat, la rândul său, Chris Wright, din cadrul Royal Institute of International Affairs (RIIA), din Londra. El a reamintit că cei 1.254 de militari spanioli aflaţi în Irak "reprezintă 1% din forţele coaliţiei". "Retragerea contingentului spaniol ar putea fi un semn că forţele coaliţiei sunt afectate şi că vor începe, probabil, să se fragmenteze", a precizat el. 

"Această decizie va influenţa semnificativ poziţia altor guverne care au trimis militari în sprijinul americanilor, contrar părerii populaţiei", a declarat Jean-Vincent Brisset, director pentru cercetare al Institutului pentru Relaţii Internaţionale şi Strategice (IRIS). Potrivit acestuia, "este suficientă comiterea unui atentat în Italia (3.000 de militari în Irak) sau în Polonia (2.350), pentru ca populaţia acestor ţări să ceară retragerea trupelor". 

Oficialii polonezi au afirmat că "militarii vor rămâne în Irak până când situaţia se va stabiliza". "Dacă militarii spanioli se vor retrage, cineva trebuie să-i înlocuiască", a afirmat purtătorul de cuvânt al Statului Major polonez, Zdzislaw Gnatowski. 

Directorul Fundaţiei pentru Studii Strategice, François Heisburg, a declarat că există riscul unui efect de domino, şi a cerut Guvernului spaniol "să fie atent la modul de gestionare a situaţiei". "Dacă militarii spanioli vor fi retraşi, în zilele sau săptămânile viitoare, există toate şansele ca acest lucru să provoace o gravă criză între Spania şi Statele Unite şi s-ar putea ca alte state să urmeze exemplul Spaniei", a declarat F. Heisburg.

*

Implicarea în războiul din Irak nu a sporit riscurile teroriste pentru Marea Britanie, orice stat fiind o potenţială ţintă a teroriştilor, a declarat şeful diplomaţiei britanice, Jack Straw. "Nimeni nu trebuie să tragă concluzia că, dacă o ţară s-a opus acţiunii militare din Irak, este mai puţin vizată de Al-Qaeda şi de fanaticii islamişti. Acest lucru este cât se poate de fals", a apreciat el. "Având în vedere zonele afectate de terorism, adevărul este că, dacă o ţară nu este sută la sută de partea teroriştilor, acel stat este perceput ca fiind sută la sută împotrivă. Nimeni nu trebuie să îşi închipuie că poate să evite implicarea în războiul împotriva terorismului islamic", a avertizat Straw. Ministrul britanic de externe a făcut aceste comentarii după eşecul înregistrat de Partidul Popular din Spania, în alegerile legislative din această ţară. Rezultatul neaşteptat a fost atribuit nemulţumirii populaţiei faţă de modul în care guvernul condus de Jose Maria Aznar a gestionat criza provocată de atentatele de la Madrid, dar a fost considerat şi o sancţiune a deciziei Cabinetului de a susţine intervenţia militară din Irak. 

La rândul său, ministrul german de externe, Joschka Fischer, a atras atenţia că "trebuie neapărat să fie menţinută în echilibru balanţa între măsurile de securitate şi respectarea drepturilor omului în cadrul luptei contra terorismului", precum şi asupra faptului că "respectivele măsuri adoptate de diverse state nu trebuie să fie neapărat mai dure, cât mai eficiente".

"Înfrângerea teribilă suferită de Partidul Popular în alegerile legislative din Spania este dovada unui izolaţionism triumfător în Europa şi o lovitură dură pentru războiul împotriva terorismului", apreciază cotidianul britanic "The Daily Telegraph". "Aceste alegeri vor rămâne în istorie drept vestitoarele euro-izolaţionismului. Un număr mare de alegători spanioli au cedat în faţa iluziei că, dacă Jose Maria Aznar nu ar fi sprijinit coaliţia anglo-americană, atunci ţara lor ar fi fost în siguranţă", comentează analiştii britanici. 

Publicaţia citată consideră că o parte din vina pentru faptul că majoritatea spaniolilor - şi o bună parte a opiniei publice britanice - nu împărtăşeşte viziunea guvernului asupra terorismului internaţional rezidă în lipsa de comunicare dintre cei aflaţi la putere şi populaţie, pe de o parte, şi în lipsa de comunicare a diplomaţiei americane, pe de alta. "Stânga europeană, la fel ca şi aşa-zişii analişti islamici, denigrează de ani de zile Statele Unite ca fiind «Marele Satan» (...) Dorinţa de a nu voi să înfrunte realitatea, în vorbe şi în fapte, a duşmanilor noştri, a devenit o caracteristică a unei bune părţi a Europei contemporane", concluzionează "The Daily Telegraph". 

"Partidul Socialist de opoziţie din Spania a fost catapultat la putere de către forţa emoţională a unei naţiuni care a respins guvernarea conservatoare a lui Jose Maria Aznar, la doar câteva zile de la atacurile teroriste care au omorât 200 de persoane", titrează "Financial Times". Analiştii citaţi de "Financial Times" consideră că Partidul Popular, care înainte de alegeri conducea detaşat în sondajele de opinie, ar fi putut câştiga alegerile chiar şi după producerea atentatelor, cu condiţia să fi putut demonstra că gruparea separatistă bască ETA a comis atentatele de la Madrid.

Presa franceză consideră că motivul înfrângerii Partidului Popular din Spania este faptul că premierul Jose Maria Aznar a privilegiat pista ETA şi a ignorat ipoteza implicării Al-Qaeda în atentatele de la Madrid. "Probabil din lipsă de intuiţie sau din încăpăţânare, Guvernul spaniol a privilegiat prea mult timp pista ETA în locul Al-Qaeda", au apreciat analiştii cotidianului "Le Figaro". "Dacă Europa este într-adevăr unită, trebuie să se mobilizeze pentru a ajuta Spania să îşi revină după atentate. Socialiştii trebuie să contribuie rapid la restabilirea normalităţii", a concluzionat cotidianul francez. 

"Liberation" consideră că alegătorii spanioli au penalizat greşeala comisă de Guvernul condus de J.M. Aznar, care a creditat ipoteza unui atentat ETA, fără a observa indiciile care sugerau un atentat islamist. "În contextul în care ţările democratice se confruntă cu terorismul, aceste încercări de manipulare sunt un act iresponsabil. Partidul Popular a încercat să atribuie atentatele organizaţiei separatiste ETA, pentru a distrage atenţia opiniei publice de la implicarea Spaniei în conflictul din Irak. Anul trecut, milioane de spanioli au ieşit pe străzi pentru a se opune războiului din Irak, iar acum cred că atentatele sunt o ripostă la război", apreciază cotidianul francez. 

Majoritatea ziarelor spaniole subliniau la 15 martie a.c. ceea ce ele au numit "o răsturnare electorală fără precedent" în care Partidul Socialist Muncitoresc Spaniol a învins formaţiunea politică de dreapta aflată la putere de opt ani, Partidul Popular. În opinia cotidianului "El Mundo", "Spania a pedepsit PP şi i-a acordat încredere lui Rodriguez Zapatero". Analiştii subliniază răsturnarea istorică de forţe după şocul atentatelor: centru-dreapta trece de la majoritatea absolută în opoziţie. "PP a suferit pierderi serioase de voturi în Catalonia şi Ţara Bascilor", relevă "El Mundo". 

"PSOE câştigă alegerile sub şocul lui 11 martie", titra la rândul său cotidianul "ABC", estimând că "PP se prăbuşeşte şi că Izquierda Unida, Stânga Unită în jurul comuniştilor din PCE, pierde aproape jumătate din mandatele sale". "ABC" scoate în evidenţă "ascensiunea istorică a stângii republicane catalane", Esquerra Republicana de Catalunya, care devine "a patra forţă politică din Parlament". 

 

3. Alegerile prezidenţiale din Rusia

 

Circa 109,3 milioane de cetăţeni cu drept de vot ai Federaţiei Ruse au fost chemaţi la 14 martie a.c., la urne, pentru a alege preşedintele ţării. În cursa prezidenţială s-au înscris şase oameni politici: preşedintele în exerciţiu, Vladimir Putin, creditat cu circa 70% din intenţiile de vot, potrivit ultimelor sondaje preelectorale, comunistul Nikolai Haritonov, naţionalistul de stânga Serghei Glaziev, liberalul Irina Hakamada, preşedintele Senatului, Serghei Mironov, şi ultranaţionalistul Oleg Malîşkin, nici unul dintre contracandidaţii preşedintelui V. Putin nefiind creditat cu mai mult de 5% din intenţiile de vot. 

În cazul în care nici un candidat nu ar fi obţinut 50% plus unu din voturi sau dacă la urne s-ar fi prezentat mai puţin de 50% dintre persoanele înscrise pe liste, potrivit legii electorale, ar fi fost organizat un al doilea tur de scrutin la care s-ar fi prezentat aceiaşi candidaţi. Din 1991, rata de participare la alegerile prezidenţiale a fost întotdeauna superioară, cu până la opt procente, celei de la alegerile legislative. Astfel, la alegerile parlamentare care au avut loc la 7 decembrie 2003 au participat 55,7% dintre persoanele cu drept de vot. 

Alegerile de la 14 martie 2004 reprezintă al patrulea scrutin prezidenţial de la venirea la putere a lui Boris Elţîn, la 12 iunie 1991, primul şef de stat al Federaţiei Ruse desemnat prin sufragiu universal. În acea perioadă, Federaţia (RSFSR) făcea parte din URSS, dar şase luni mai târziu, blocul sovietic s-a dezmembrat. B. Elţîn a fost ales preşedinte cu 57,3% din voturi, pentru cinci ani (conform Constituţiei RSFSR), şi a obţinut un nou mandat în iulie 1996, cu 53,8%, în faţa reprezentantului comuniştilor Ghenadi Ziuganov (40,3%). La 26 martie 2000, Vladimir Putin a fost desemnat şef al statului încă din primul tur de scrutin, obţinând 52,5% din sufragii. După adoptarea unei noi Constituţii, în 1993, preşedintele rus este ales pentru patru ani şi are dreptul la maxim două mandate. 

Potrivit rezultatului anunţat de Comisia Electorală, preşedintele în exerciţiu Vladimir Putin a fost reales în funcţia de şef al statului. După numărarea a 99% dintre buletinele de vot, el a obţinut 71,2% din voturi. Liderul comunist Nikolai Haritonov a ocupat poziţia a doua, cu 13,8% din voturi, un rezultat superior celui prezis de sondaje, dar inferior rezultatului obţinut de comunişti în urmă cu patru ani (29,21%). Naţionalistul de stânga Serghei Glaziev a primit 4,1% din voturi, fiind urmat de liberalul Irina Hakamada (3,8%). Ultranaţionalistul Oleg Malîşkin a obţinut 2,1% din sufragii, preşedintele Camerei superioare a Parlamentului, Serghei Mironov, 0,8%, în timp ce 3,5% din voturi au fost anulate.

Rata de participare la alegerile prezidenţiale din Rusia a fost de 64,3%.

Importante personalităţi politice ale lumii l-au felicitat pe Vladimir Putin pentru realegerea sa la preşedinţia Rusiei. Astfel, preşedintele american, George W. Bush, a subliniat că victoria preşedintelui V. Putin reprezintă o confirmare a aprecierii populare de care se bucură actuala conducere a Rusiei. 

Considerând că drumul parcurs de Rusia, de la dezmembrarea URSS şi, în special, de la alegerea lui Vladimir Putin, în 2000, este impresionant, preşedintele francez Jacques Chirac îl asigură pe omologul său rus că Franţa va continua să susţină eforturile şefului statului rus "în favoarea unei Rusii democratice, prospere şi puternice". Totodată, Jacques Chirac subliniază în acelaşi mesaj că Franţa va face tot posibilul pentru consolidarea parteneriatului dintre UE şi Moscova. 

Victoria lui Vladimir Putin în alegerile de la 14 martie a.c., a fost salutată şi de preşedinţii Chinei, Poloniei, Croaţiei, respectiv Hu Jintao, Aleksander Kwasniewski, Stipe Mesic. În mesajul transmis preşedintelui rus de către preşedintele moldovean, Vladimir Voronin, se arată: "sunt convins că aptitudinile de politician talentat şi om de stat ce vă sunt proprii, calităţi cărora poporul le-a dat înalta apreciere în forma celui de-al doilea mandat prezidenţial, vor fi puse în continuare în serviciul înfloririi Rusiei, creşterii bunăstării cetăţenilor ei şi consolidării autorităţii pe arena internaţională". 

Vladimir Putin a fost felicitat şi de reprezentanţi ai Uniunii Europene, cu care Rusia a avut în ultima vreme relaţii tensionate în contextul în care această ţară susţine că aderarea la Uniune, la 1 mai a.c., a opt state est-europene va avea un impact politico-economic negativ asupra Rusiei. Preşedintele Comisiei Europene, Romano Prodi, şi-a exprimat speranţa că victoria în alegerile prezidenţiale a lui Vladimir Putin va intensifica procesul de reforme din această ţară şi cooperarea dintre Uniunea Europeană şi Rusia. 

Realegerea lui Vladimir Putin în funcţia de preşedinte al Rusiei evidenţiază faptul că populaţia a preferat stabilitatea şi modernizarea în locul democraţiei, apreciază mass-media ruseşti. "Modernizarea în locul democraţiei. Oamenii au votat cu V. Putin în speranţa că al doilea mandat nu va fi la fel de nefast ca primul", titra cotidianul "Izvestia". Publicaţia rusă constată că prin aceste alegeri "democraţia va fi una de tip autoritarist". "Preşedintele a construit deja un sistem în care totul depinde de el. Ideologia este următoarea: nu poate exista decât o singură influenţă, cea a preşedintelui", apreciază cotidianul citat. 

"Realegerea lui Vladimir Putin este pozitivă din punctul de vedere al continuării reformelor economice", subliniază Vremia Novosti, remarcând că "dragostea majorităţii pentru actuala putere îi întristează pe cei care nu au uitat istoria secolului XX". Potrivit analiştilor, Rusia va continua dezvoltarea unei economii naţionale cvasicontrolate, cu reforme în sistemul financiar pentru încurajarea investiţiilor străine, sub aspect politic nefiind preconizate modificări fundamentale.

 

4. Situaţia din Iran

 

La 10 februarie a.c, Mohamed ElBaradei, directorul general al Agenţiei Internaţionale pentru Energie Atomică (AIEA), a cerut autorităţilor iraniene să nu reia operaţiunile de îmbogăţire a uraniului, după ce autorităţile acestei ţări au ameninţat că vor reîncepe aceste activităţi. "Iranul şi-a încălcat obligaţiile în materie de neproliferare nucleară timp de mulţi ani şi trebuie să restabilim o relaţie de încredere reciprocă. Restabilirea încrederii este un proces de durată şi cred că suspendarea activităţilor de îmbogăţire a uraniului reprezintă un factor important", a subliniat Mohamed ElBaradei, la sfârşitul unei reuniuni a Consiliului Guvernatorilor AIEA. "Consider că suspendarea acestor operaţiuni este de natură să restaureze încrederea, iar Iranul trebuie să facă toate demersurile posibile în acest sens", a precizat el. 

Recent, ministrul iranian al Afacerilor Externe, Kamal Kharazi, a declarat că ţara sa va relua activităţile de reprocesare a uraniului după ce relaţiile cu AIEA se vor normaliza. El a subliniat că Iranul are dreptul să utilizeze această tehnologie. Îmbogăţirea combustibilului nuclear este una dintre preocupările majore ale comunităţii internaţionale, care se teme că uraniul reprocesat ar putea fi folosit în scopuri militare.

Agenţia Internaţională pentru Energie Atomică trebuie să adopte o politică realistă şi obiectivă în vederea continuării cooperării cu Iranul, a apreciat preşedintele iranian, Mohammad Khatami. El consideră că AIEA poate continua cooperarea cu Iranul doar printr-o politică realistă şi care să nu fie influenţată de Statele Unite. "Iranul este pregătit să coopereze cu AIEA şi cu statele membre ale comunităţii internaţionale", a adăugat M. Khatami, declarând că ţara sa are dreptul să aibă un program nuclear civil. 

Ambasadorul Iranului la AIEA, Pirooz Hosseini, a fost "dezamăgit de ţările europene" care, în opinia lui, "au cedat presiunilor Statelor Unite, acestea ajungând la un proiect comun de rezoluţie care condamnă Iranul". În acest sens, Statele Unite, Franţa, Germania şi Marea Britanie au convenit asupra unui text comun de rezoluţie prin care condamnă autorităţile iraniene pentru faptul că dispun de planuri ale unor centrifuge folosite la îmbogăţirea uraniului. 

În acelaşi context, ministrul iranian al apărării, Ali Chamkhani a declarat că "Iranul nu intenţionează, pentru moment, să mărească raza de acţiune a rachetelor pe care le are". "Necesităţile noastre în domeniul balistic sunt asigurate şi, pentru moment, nu avem nevoie de nici un fel de schimbări", a menţionat A. Chamkhani, referindu-se la posibilitatea măririi razei de acţiune a rachetelor iraniene. El a negat existenţa unui proiect de construire a unei rachete Shahab 4, cu o rază de acţiune superioară, precizând că nu s-a pus vreodată problema construirii unei astfel de arme balistice. În anul 2003, Iranul şi-a dotat forţele armate cu rachete Shahab 3, fabricate cu tehnologie nord-coreeană şi care au o rază de acţiune de 1.300-1.700 de kilometri. Conform surselor militare, "aceste arme ar putea viza teritoriul Israelului, unul dintre duşmanii declaraţi ai Republicii Islamice". 

De asemenea, A. Chamkhani a recunoscut că industria militară a produs piese necesare programului nuclear iranian. El a menţionat că 11 fabrici din domeniul apărării au produs piese al căror beneficiar a fost Organizaţia Naţională pentru Energie Atomică. El a subliniat că aceste companii nu fabrică doar componente de uz militar, ci şi piese de televizor şi maşină. "Toate aceste activităţi s-au derulat în mod transparent şi nu există lucruri noi pe care inspectorii AIEA să nu le fi descoperit", a subliniat ministrul apărării. Ministerul iranian al Afacerilor Externe a dezminţit achiziţionarea, din Japonia, a unor materiale care ar fi putut fi utilizate pentru a produce combustibil necesar rachetelor, precizând că aceste echipamente urmau să fie folosite la aparate electrocasnice fabricate de societăţi care au legături cu industria apărării. 

*

"Declaraţiile autorităţilor de la Teheran, referitoare la reluarea operaţiunilor de îmbogăţire a uraniului, demonstrează dispreţul Iranului privind obligaţiile asumate faţă de comunitatea internaţională", a apreciat Departamentul american de Stat. "Suntem la curent cu aceste declaraţii referitoare la reluarea activităţilor, ceea ce nu face altceva decât să accentueze dispreţul pe care Iranul îl demonstrează faţă de procesul Agenţiei Internaţionale pentru Energie Atomică", a declarat purtătorul de cuvânt al Departamentului de Stat, Richard Boucher. 

 

5. Propuneri privind crearea unui Consiliu de Securitate al Uniunii Europene

 

Recenta controversă iscată de încercările liderilor Marii Britanii, Franţei şi Germaniei de a-şi asuma rolul de lideri ai întregii Uniuni Europene a scos la iveală, potrivit analiştilor, o tensiune majoră care afectează de o perioadă politica externă a Uniunii. "UE are la baza principiul fundamental al egalităţii formale între toate statele membre, însă există diferenţe majore în ceea ce priveşte volumul resurselor şi expertiza pe care fiecare stat le poate aduce la masa negocierilor", apreciază Steven Everts, membru al Centrului pentru Reformă Europeană de la Londra şi Antonio Missiroli, membru al Institutului european pentru Studii de Securitate. Potrivit celor doi experţi, această discrepanţă este mai vizibilă mai ales în zona politicii externe şi a apărării. "Istoria demonstrează că o voce europeană mai puternică şi mai influentă nu poate fi posibilă decât în baza unui consens între toate statele membre. Cu toate acestea, dacă se iau în considerare populaţia, influenţa economică şi gradul de extindere comercială şi diplomatică, dar şi capacităţile militare şi culturale, este evident că Marea Britanie, Franţa şi Germania reprezintă indiscutabil nucleul prezenţei şi influenţei Europei pe plan mondial", consideră experţii europeni.

"Cei Trei Mari" ai Europei au contribuit recent la întărirea impactului extern al UE. Un exemplu în acest sens îl constituie misiunea miniştrilor de externe ai celor trei mari puteri europene la Teheran, în toamna anului 2003, când au reuşit să convingă autorităţile iraniene să accepte inspecţii amănunţite ale facilităţilor nucleare şi totodată suspendarea programului de îmbogăţire a uraniului. Potrivit experţilor, ar fi fost însă mai bine dacă cei trei diplomaţi (Jack Straw, Joschka Fischer şi Dominique de Villepin) l-ar fi implicat în respectiva misiune şi pe Javier Solana, Înaltul Reprezentant al UE pentru Politica Externă şi Securitate Comună, tocmai pentru a întări mesajul că misiunea lor a fost una europeană: "esenţial rămâne însă faptul că mesajul transmis cu acel prilej a fost în deplin acord cu politicile comune adoptate de UE şi cu misiunile anterioare conduse de Javier Solana însuşi".

Un rol similar de lider şi, totodată, pozitiv, asumat de "Cei Trei Mari" ai Europei, s-a aflat în spatele compromisului politic vizând înfiinţarea unui cartier general al operaţiunilor militare conduse de UE, un acord care a fost ulterior acceptat de toate statele membre ale Uniunii. "Cu toate acestea, în alte împrejurări, cele trei mari state europene au lăsat o puternică impresie că ar fi interesate, în principal, să se autopromoveze drept un club exclusivist. Această impresie se acutizează în special atunci când "Cei Trei Mari" caută să-şi impună punctul de vedere în alte zone decât politica externă, de pildă, în privinţa reformei economice, unde atuurile lor de lideri sunt mult mai discutabile", consideră experţii. Ei apreciază că scopul summit-urilor trilaterale se rezumă la încercarea celor trei state de a face o demonstraţie de autoritate şi nicidecum de a încerca să insufle un nou impuls politicilor UE; atunci este inevitabil ca restul Europei să privească cele trei state cu ochi tot mai plini de suspiciune şi resentiment.

Dacă UE doreşte să îşi întărească rolul pe plan internaţional, are nevoie de noi modalităţi prin care cele trei mari puteri europene - alături de alte state membre, când este cazul - să primească rolul şi responsabilitatea pe care le pretind şi pe care le merită, fără însă ca acest lucru să conducă la o opoziţie în raport cu celelalte ţări membre, consideră experţii. "O soluţie în acest sens ar putea fi instituirea unui Consiliu de Securitate al UE, care să funcţioneze ca un organism director între Consiliul UE (unde sunt reprezentate toate statele membre) şi Ministerul de Externe european", instituţie nouă prevăzută de proiectul viitoarei Constituţii europene, apreciază cei doi oficiali. Pentru ca un astfel de Consiliu de Securitate al UE să fie eficient, este nevoie ca el să fie conceput în baza unor criterii transparente, dar realiste.

În primul rând, un Consiliu de Securitate al UE ar trebui să fie un organism de dimensiuni mici, cu maxim zece locuri, al cărui scop să fie prevenirea blocajelor. Ar fi imposibil de discutat sau de gestionat o criză internaţională în interiorul unui organism care numără 25 de membri, cât va avea Consiliul de Miniştri al UE după extinderea de la 1 mai 2004.

În al doilea rând, Franţa, Germania şi Marea Britanie ar trebui să fie membre permanente ale acestui Consiliu de Securitate, ceea ce le-ar conferi statutul pe care îl merită. Totodată, prin crearea acestui organism, conducerea lor s-ar exercita într-o structură mai largă, lucru care ar combate acuzaţia că cele trei mari puteri acţionează în virtutea unui directorat autoinstituit.

În al treilea rând, celelalte membre ale UE vor putea deţine şi ele un loc în Consiliul de Securitate, pe baza principiului rotaţiei, care va ţine cont de suprafaţa, populaţia şi capacităţile economice, diplomatice şi militare ale fiecărui stat în parte. Astfel, state precum Italia, Spania sau Polonia, dar şi Olanda şi Suedia, ar putea primi un rol adecvat cu poziţia lor în UE. Totodată, un asemenea sistem ar atenua criticile aduse recentului summit trilateral franco-germano-britanic. De asemenea, celelalte state, mai mici, ale UE ar putea şi ele participa periodic la lucrările Consiliului de Securitate al UE, în baza unui sistem similar de rotaţie, dar cu o frecvenţă mai redusă în acest caz.

În ultimul rând, Comisia Europeană ar trebui, de asemenea, să deţină un loc permanent în Consiliul de Securitate al UE, având în vedere resursele sale substanţiale şi rolul pe care îl are în procesul decizional. Cu alte cuvinte, structura Consiliului de Securitate al UE ar trebui să combine elementele Consiliului de Securitate al ONU, unde anumite state sunt recunoscute drept "mai egale decât altele", cu elementele specifice Consiliului Naţional de Securitate al SUA, unde sunt reprezentate toate agenţiile guvernamentale americane importante.

Potrivit experţilor, un Consiliu de Securitate al UE ar putea acţiona ca un organism permanent de consiliere pentru viitorul Minister de Externe european, ajutând cu decizii şi iniţiative. Acesta ar putea, de asemenea, ajuta la realizarea unui consens în cadrul Uniunii, accelerând astfel procesul decizional formal, care va rămâne în sarcina Consiliului de Miniştri al UE. Totodată, un Consiliu de Securitate european ar putea ajuta la soluţionarea unor situaţii de criză, elaborând direcţii şi implementând deciziile adoptate de cele 25 de state membre. Într-o asemenea situaţie, reprezentanţii statelor din cadrul Consiliului de Securitate al UE ar trebui să acţioneze ca emisari ai Uniunii şi nu ca oficiali ai statelor din care provin. Forul comunitar s-ar afla astfel în poziţia de a-şi folosi la capacitate maximă potenţiala influenţă internaţională. "Principalul scop al unui Consiliu de Securitate european ar fi acela de a pune în valoare toate capacităţile relevante şi aspiraţia Uniunii de a avea un rol important pe plan internaţional. Fără un Consiliu de Securitate al UE, care ar putea fi prevăzut în noua Constituţie europeană, există riscul ca energia şi impulsul politic să iasă din cadrul european", consideră cei doi oficiali. Ei apreciază că este o nevoie presantă de acorduri flexibile care să reflecte realităţile politice actuale şi totodată să le direcţioneze pozitiv. În lipsa unui nou cadru legitim în care statele, care au mijloacele necesare şi ambiţia de a promova influenţa UE la nivel global, să-şi poată asuma un rol de lider, UE va fi afectată implacabil de blocaje perpetue şi de irelevanţă strategică, conchid semnatarii articolului. 

 

6. Tensiuni între populaţia kurdă şi autorităţile din Irak şi Siria

 

Kurzii din Irak refuză orice modificare a Constituţiei provizorii, adoptată recent la Bagdad, a precizat vicepreşedintele Partidului Democrat din Kurdistan (PDK), Brusk Chawis, formaţiune care controlează două provincii din nordul Irakului. "Am obţinut satisfacţie în puncte foarte importante şi este exclusă repunerea acestora în cauză", a declarat el. Majoritatea liderilor şiiţi nu sunt de acord cu prevederile care, în opinia lor, îi favorizează pe kurzii din Irak. "Aşa cum noi am făcut unele concesii, aşteptăm şi de la şiiţi să facă acelaşi lucru", a subliniat liderul kurd, referindu-se la îngheţarea problemelor legate de oraşele Kirkuk şi Mosul, enclave petroliere din nordul Irakului revendicate de kurzi. 

Kurdistanul irakian este compus din trei provincii, care în anii '90 au ieşit de sub administraţia fostului regim de la Bagdad condus de Saddam Hussein, aflându-se sub protecţie aeriană occidentală. PDK controlează provinciile Erbil şi Dohuk, iar cealaltă principală formaţiune kurdă, Uniunea Patriotică din Kurdistan (UPK), a lui Jalal Talabani, deţine controlul asupra provinciei Suleymaniyah. Conducerea PDK insistă asupra menţinerii dreptului de veto al kurzilor în viitoarea Constituţie definitivă a Irakului, care ar urma să fie adoptată de un for legislativ ce va fi ales, cel mai devreme, la sfârşitul acestui an. 

*

Incidente violente între kurzi şi forţele de ordine au avut loc în ultimele zile, la Hassake şi Qamishli, două localităţi importante din nord-estul Siriei. Confruntările s-au soldat cu aproximativ 14 morţi, situaţia revenind la normal, la 14 martie a.c. 

La Hassake (600 de kilometri nord-est de Damasc), "forţele de ordine au dispersat manifestanţii, fără să se înregistreze victime", a declarat adjuncul guvernatorului local, Khaled Khodr. Mai mulţi kurzi au fost răniţi sau reţinuţi, într-un cartier din vestul capitalei siriene, în timpul confruntărilor cu forţele de ordine, a anunţat un responsabil din cadrul unui partid kurd sirian, Faysal Yussef. "O manifestaţie a kurzilor a avut loc la Dummar. Autorităţile au intervenit şi s-au înregistrat confruntări", a declarat F. Yussef, membru al Biroului politic al Partidului Democrat Progresist kurd din Siria. Potrivit acestuia, forţele de ordine au folosit gaze lacrimogene, pentru a dispersa manifestanţii. "S-au înregistrat răniţi, iar mai multe persoane au fost reţinute", a adăugat el. Responsabilii kurzi sirieni susţin că 14 kurzi au fost ucişi şi peste 100 răniţi, la Qamishli, în timpul confruntărilor cu forţele de ordine. În plus, aproximativ 60 de kurzi au fost reţinuţi, la Bruxelles, după ce aproximativ 15-20 de manifestanţi au reuşit să intre în ambasada Siriei din Belgia, au anunţat surse din cadrul poliţiei. Kurzii au protestat faţă de uciderea mai multor membri ai comunităţii lor de către forţele de ordine, în timpul incidentelor înregistrate în nord-estul Siriei.

PAGE  
1

